《精卫诗》
宋代·吕本中

西山有鸟，其状如乌。名曰精卫，其名自呼。精卫堙海，不堙不止。

问谁之报，云帝之子。帝子女娃，往游不还。精卫求之，不敢有安。

海流不改，汝堙不迁。嗟哉精卫，志则可怜。我昔读书，惟圣之求。

竭力从之，以春及秋。老人宴居，审吾之学。惟时友朋，日就雕琢。

圣言甚微，吾意则近。近以识微，退或有进。三年于曹，惟罪之恐。

人虽甚厌，子亦不勇。舒舒其云，沄沄其水。子不与归，而曰有以。

豕羊在牢，刍秣之恋。烹庖及之，抑又谁怨。予学日远，子道日疏。

有愧精卫，其谁与居。精卫之飞，不必戾天。子之不如，宁有智焉。

惟作与否，愚智之择。小人作诗，惟一劝百。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。